ส่วนที่ 1

ข้อมูลสรุป (Executive Summary)

บริษัท ควอลิตี้ เฮ้าส์ จำกัด (มหาชน) ก่อตั้งในปี 2526 เพื่อประกอบธุรกิจพัฒนาอสังหาริมทรัพย์
โดยในระยะแรกบริษัทรับจ้างสร้างบ้านบนที่ดินของลูกค้าและพัฒนาอาคารสูงเพื่อให้เช่า
บริษัทเข้าจดทะเบียนในตลาดหลักทรัพย์ฯ ในปี 2534 โดยปี 2535
บริษัทได้เริ่มประกอบธุรกิจขายบ้านพร้อมที่ดินครั้งแรก และระหว่างปี 2544 – 2545
บริษัทได้นำกลยุทธ์บ้านสร้างเสร็จก่อนขายมาใช้ร่วมกับการนำเสนอบ้าน 5 คุณภาพ
ซึ่งได้รับการตอบรับจากกลุ่มลูกค้าเป้าหมายเป็นอย่างดี
ซึ่งรายได้หลักของบริษัทมาจากธุรกิจขายบ้านพร้อมที่ดิน ธุรกิจขายหน่วยในอาคารชุดพักอาศัย
และธุรกิจให้เช่าอสังหาริมทรัพย์ โดยปี 2549
บริษัทมียอดรายได้จากการขายบ้านพร้อมที่ดินสัดส่วนร้อยละ 80
รายได้จากการขายหน่วยในอาคารชุดพักอาศัยสัดส่วนร้อยละ 5
รายได้จากค่าเช่าพื้นที่ในอาคารสำนักงานและค่าบริการที่เกี่ยวข้องสัดส่วนร้อยละ 5
และรายได้จากค่าเช่าพื้นที่ในอาคารพักอาศัยและค่าบริการที่เกี่ยวข้องสัดส่วนร้อยละ 10
โดยเปรียบเทียบกับยอดขายรวม ตามลำดับ

ในปี 2540 บริษัทประสบกับปัญหาการดำเนินธุรกิจในช่วงวิกฤตการณ์การเงิน อย่างไรก็ตาม
บริษัทได้ประสบความสำเร็จในการปรับโครงสร้างหนี้โดยได้ลงนามในสัญญาปรับโครงสร้างหนี้ระหว่างปี
2542 – 2543 นอกจากนี้ บริษัทมีการเพิ่มทุนในปี 2544 จำนวน 812 ล้านบาท และ
Government of Singapore Investment Corporation Pte. Ltd. (GIC)
ได้เข้ามาถือหุ้นบริษัทในสัดส่วนร้อยละ 20 และ ณ วันที่ 3 พฤศจิกายน 2549
ผู้ถือหุ้นรายใหญ่ของบริษัท ได้แก่ บริษัท แลนด์ แอนด์ เฮ้าส์ จำกัด (มหาชน) (ร้อยละ 21.57)
กลุ่มนายอนันต์ อัศวโภคิน (ร้อยละ 6.21) GIC (ร้อยละ 15.09) กองทุนเปิดไทยทวีทุน (ร้อยละ
8.79) และMellon Bank (ร้อยละ 5.72)

การดำเนินธุรกิจของบริษัท บริษัทย่อย และบริษัทร่วม จำแนกได้ดังนี้

  1. ธุรกิจขายบ้านพร้อมที่ดิน ดำเนินการโดยบริษัท และบริษัทย่อย คือ บริษัท คาซ่า วิลล์ จำกัด

2. ธุรกิจขายหน่วยในอาคารชุดพักอาศัย ดำเนินการโดยบริษัท

  3. ธุรกิจอาคารที่พักอาศัยให้เช่า /เซอร์วิส อพาร์ทเม้นท์ ดำเนินการโดยบริษัท และบริษัทย่อย
  คือ บริษัท คิว.เอช. อินเตอร์เนชั่นแนล จำกัด

  4. ธุรกิจอาคารสำนักงานให้เช่า ดำเนินการโดยบริษัท และบริษัทย่อย คือ บริษัท
  เซ็นเตอร์พอยท์ แมเนจเม้นท์ จำกัด

  5. ธุรกิจรับจ้างบริหารอาคารสำนักงานให้เช่าและอาคารที่พักอาศัยให้เช่า
  รับจ้างบริหารสาธารณูปโภคส่วนกลางโครงการบ้าน และรับจ้างจัดทำบัญชี
  ดำเนินการโดยบริษัทและบริษัทย่อย คือ บริษัท คิว.เอช.อินเตอร์เนชั่นแนล จำกัด
  (บริษัทถือหุ้นร้อยละ 100) รับจ้างบริหารอาคารคิวเฮ้าส์ ลุมพินี อาคารคิวเฮ้าส์ เพลินจิต
  อาคารสำนักงานเวฟเพลส (Wave Place) อาคาร L & H Phromphong ภายใต้ชื่อ
  “Centre Point Resident Phromphong” อาคาร L & H Sawatdi ภายใต้ชื่อ “Centre
  Point Resident Sawatdi” ส่วนบริษัท คิว.เอช.แมเนจเม้นท์ จำกัด (บริษัทถือหุ้นร้อยละ
  17 และถือผ่านบริษัทย่อยคือ บริษัท เซ็นเตอร์พอยท์ แมเนจเม้นท์ จำกัด ในสัดส่วนร้อยละ 83)
  ดำเนินธุรกิจรับบริหารงานสาธารณูปโภคส่วนกลางโครงการบ้านให้กับบริษัทและบริษัท คาซ่า วิลล์
  จำกัด นอกจากนี้บริษัทยังรับจ้างจัดทำบัญชีให้กับกองทุนรวมอสังหาริมทรัพย์และสิทธิเรียกร้อง
  แลนด์ แอนด์ เฮ้าส์ II บริษัท รอยัล เอ็คเซ็ลเล็นซิ จำกัด และบริษัท แอล แอนด์ เอช สาทร
  จำกัด

6.  ธุรกิจลงทุนในบริษัทอื่น ได้แก่

    -   บริษัท โฮม โปรดักส์ เซ็นเตอร์ จำกัด (มหาชน) (สัดส่วนร้อยละ 20.94)
        ซึ่งดำเนินธุรกิจจำหน่ายวัสดุก่อสร้างและอุปกรณ์ตกแต่งบ้าน

    -   บริษัท ควอลิตี้คอนสตรัคชั่น โปรดักส์ จำกัด (มหาชน) (สัดส่วนร้อยละ 25.78)
        ซึ่งดำเนินธุรกิจผลิตและจำหน่ายวัสดุคอนกรีตมวลเบา

    -   ธนาคาร แลนด์ แอนด์ เฮ้าส์ เพื่อรายย่อยจำกัด(มหาชน) ในสัดส่วนร้อยละ 27
        ซึ่งประกอบธุรกิจธนาคารเพื่อรายย่อย

    -   บริษัท ฮาเบอร์ วิว จำกัด ซึ่งบริษัท คิว.เอช. อินเตอร์เนชั่นแนล (บีวีไอ) จำกัด
        (บริษัทถือหุ้นในสัดส่วนร้อยละ 100) ได้ลงทุนในบริษัทดังกล่าว
        โดยการถือหุ้นในสัดส่วนร้อยละ 14.15 บริษัท ฮาเบอร์ วิว จำกัด
        ประกอบธุรกิจโรงแรมและอาคารสำนักงานให้เช่าในเมืองท่าไฮฟง ประเทศเวียดนาม

ณ วันที่ 31 ธันวาคม 2549 บริษัทและบริษัทย่อย มีสินทรัพย์รวม 20,478.4 ล้านบาท หนี้สินรวม
11,901.5 ล้านบาท ส่วนของผู้ถือหุ้นรวม 8,576.9 ล้านบาท โดยมีทุนชำระแล้ว 7,242.0
ล้านบาท โดยผลการดำเนินงานสำหรับปี 2549
มีรายได้จากการขายบ้านและที่ดินและห้องชุดพักอาศัย 8,098.9 ล้านบาท
เพิ่มขึ้นจากงวดเดียวกันของปีก่อนจำนวน 1,257.3 ล้านบาท หรือเพิ่มขึ้นร้อยละ 18.4
รายได้จากอาคารที่พักอาศัยให้เช่า จำนวน 922.3 ล้านบาท
เพิ่มขึ้นจากงวดเดียวกันของปีก่อนจำนวน 122.6 ล้านบาท หรือเพิ่มขึ้นร้อยละ 15.3
และรายได้จากอาคารสำนักงานให้เช่าจำนวน 472.0 ล้านบาท
เพิ่มขึ้นจากงวดเดียวกันของปีก่อนจำนวน 209.8 ล้านบาท หรือเพิ่มขึ้นร้อยละ 80 โดยมีรายได้รวม
11,057.0 ล้านบาท เพิ่มขึ้นจากงวดเดียวกันของปีก่อนจำนวน 3,015.0 ล้านบาท
หรือเพิ่มขึ้นร้อยละ 37.5 และมีกำไรสุทธิ 1,007.8 ล้านบาท
เพิ่มขึ้นจากงวดเดียวกันของปีก่อนจำนวน 184.5 ล้านบาท หรือลดลงร้อยละ 22.4